**นายกเทศมนตรีตำบลห้วยยอด พร้อมคณะผู้บริหาร สมาชิกสภาเทศบาล ร่วมประชุมหาแนวทางช่วยเหลือประชาชนกลุ่มเสี่ยงและมาตรการป้องกันโควิด-19 หลังพบมีผู้ติดเชื้อโควิดในเขตเทศบาลฯ**

วันนี้ (6 ต.ค.64) เวลา 09.00น. ที่เทศบาลตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด พร้อมคณะผู้บริหาร สมาชิกสภาเทศบาล ร่วมประชุมเพื่อปรึกษาหารือเตรียมมาตรการป้องกันและแก้ไขปัญหาสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ในเขตเทศบาลตำบลห้วยยอด รวมทั้งแนวทางการให้ความช่วยเหลือประชาชนกลุ่มเสี่ยงในด้านต่างๆภายหลังจากลงพื้นที่ติดตามสถานการณ์รวมทั้งแก้ไขปัญหาการแพร่ระบาดของโรคติดเชื้อไวรัสโคโรนา 2019 ในเขตเทศบาลอย่างใกล้ชิด

ทั้งนี้เมื่อวาน (วันที่ 5 ตุลาคม 2564) ทางเทศบาลฯประสานงานกับโรงพยาบาลวัฒนแพทย์ เดินทางมารับประชาชนกลุ่มเสี่ยงจากการตรวจค้นหาเชิงรุกด้วยชุดตรวจ Antigen Test Kit (ATK) เมื่อวันที่ 3 ตุลาคม 2564 ที่ปรากฏผลตรวจเป็นบวก จำนวน 27 คน ที่ทำการกักตัว ไปเข้ารับการตรวจโดยวิธี RT-PCR อีกครั้ง และเมื่อมีผลยืนยันจากโรงพยาบาลก็จะเข้ารับการรักษาตามระบบต่อไป

ขณะเดียวกันเทศบาล ยังได้จัดตั้งทีมงานโดยมอบหมายให้สมาชิกสภาเทศบาล ซึ่งเป็นผู้รู้จักและเข้าถึงประชาชน ร่วมดำเนินการค้นหาเชิงรุกในกลุ่มเสี่ยง เพื่อนำมาเข้าระบบการคัดกรองเชื้อโควิดอย่างต่อเนื่อง การให้ความช่วยเหลือในการมอบถุงยังชีพแก่ครอบครัวกลุ่มเสี่ยงที่ถูกกักตัว ตลอดจนการเข้าไปดำเนินการฉีดพ่นน้ำยาฆ่าเชื้อโควิดบริเวณบ้านเรือนกลุ่มเสี่ยง สถานที่สาธารณะ ถนนนสายต่างๆ และตลาดในเขตเทศบาลทั้งสี่แห่ง พื่อช่วยควบคุมการแพร่ระบาด สร้างความมั่นใจให้กับประชาชนได้ให้อุ่นใจคลายความวิตกกังวลและปลอดภัยในการใช้ชีวิตภายใต้มาตรการด้านสาธารณสุข

อนึ่ง เพื่อให้การเฝ้าระวังป้องกันและแก้ไขปัญหาการแพร่ระบาดของโรคติดเชื้อไวรัสโคโรนา 2019 (โควิด-19) เป็นไปอย่างมีประสิทธิภาพสามารถสร้างความรับรู้และความเข้าใจที่ถูกต้องแก่ประชาชน และสามารถช่วยเหลือประชาชนได้อย่างรวดเร็ว ได้จัดตั้งศูนย์ปฏิบัติการและแก้ไขปัญหาการแพร่ระบาดของโรคติดเชื้อไวรัสโคโรนา 2019 (โควิด-19) เทศบาลตำบลห้วยยอด สายด่วนโควิด โทร 0-7527-1290 และ0-90520-8170 ตลอด24 ชั่วโมง เพื่อติดตาม ควบคุมสถานการณ์ในพื้นที่ พร้อมทั้งประชาสัมพันธ์ข้อมูลข่าวสารให้ประชาชนได้รับทราบ บูรณาการการทำงานให้มีประสิทธิภาพในการแก้ไขปัญหาการแพร่ระบาดโควิดเชิงรุกอีกด้วย

พิมมาส จันทร์ผ่อง/นักประชาสัมพันธ์ชำนาญการ/ข่าว

6 ตุลาคม 2564